Bayer Leverkusen a avut un sezon de pus în ramă. Echipa antrenată de Xabi Alonso poate realiza tripla. După ce a câștigat titlul în Bundesliga, spaniolul vrea să se impună și în Europa League.
Echipa de pe BayArena este fără îndoială cel mai în formă club din Europa. „Farmaciștii” au ajuns la 48 de meciuri consecutive și vor să doboare un record vechi de 59 de ani. Dacă vor reuși să nu piardă împotriva celor de la Roma în returul semifinalelor Europa League, Bayer Leverkusen va ajunge la 49 de meciuri fără înfrângere și va depăși recordul deținut de Benfica Lisabona.
Sezonul 2023/2024 a fost unul de vis pentru fotbalul german. Borussia Dortmund s-a calificat în finala Champions League, Bayern a ajuns în semifinalele Ligii și are șanse la un duel cu rivalii de la Dortmund iar Leverkusen e la un pas de finala Europa League.
Xabi Alonso a vorbit despre campania incredibilă a echipelor din Bundesliga în acest sezon european. Antrenorul a precizat că performanțele rivalilor echipei sale din Champions League pun și mai mult în evidență rezultatele lui Leverkusen. Acesta a declarat:
”Este un lucru foarte bun pentru Bundesliga. De asemenea, vreau să o felicit pe Dortmund, să-l felicit pe Edin (Terzic, antrenorul Borussiei – n. r.). Nu este niciodată ușor să te califici într-o finală de Liga Campionilor. Acum au această șansă. Au arătat o prestație colectivă frumoasă.
Acest nivel ridicat al Bundesliga arată că nu este simplu ce am realizat noi. Împotriva tuturor echipelor este complicat să joci, nu doar Dortmund sau Bayern, ci și Leipzig, Stuttgart, Eintracht Frankfurt. Un meci retur este întotdeauna o situație periculoasă. Un gol poate schimba rapid cursul meciului și felul în care o echipă abordează partida. Vrem să fim agresivi, să ne apărăm bine. Ne așteptăm ca Roma să vină foarte concentrată și cu speranțe”.
Bayer Leverkusen speră să reușească accederea în finala Europa League. În tur, scorul a fost 2-0 pentru Leverkusen iar germanii pleacă clar favoriți. Xabi Alonso nu vrea ca jucătorii săi să intre relaxați și le-a transmis că trebuie să fie concentrați 90 de minute pentru a-și lua revanșa. Sezonul trecut, Bayer Leverkusen a fost eliminată din semifinalele Europa League chiar de AS Roma.
„Nu am uitat ce s-a întâmplat sezonul trecut. Trebuie să canalizăm energia pe care o avem și să ne bucurăm la sfârșitul meciului. O să fim concentrați pe toată durata celor 90 de minute. Vrem să arătăm că merităm victoria și să jucăm finala din Dublin”, a declarat antrenorul iberic.
După sezonul formidabil reușit la Leverkusen, Xabi Alonso a apărut pe lista mai multor echipe de top din Europa. Liverpool, Bayern Munchen și Barcelona s-au interesat de serviciile sale, însă tehnicianul pare hotărât să rămână încă un sezon pe BayArena pentru a avea șansa de a juca în Champions League cu Leverkusen.